
	PATVIRTINTA

	Šakių rajono savivaldybės

	administracijos direktoriaus

	2018 m.            d.

	įsakymu Nr. AT-



NUOTOLINIO DARBO ŠAKIŲ RAJONO SAVIVALDYBĖS ADMINISTRACIJOJE TVARKOS APRAŠAS


I. BENDROSIOS NUOSTATOS


1. Nuotolinio darbo Šakių rajono savivaldybės administracijoje tvarkos aprašas (toliau – Aprašas) nustato nuotolinio darbo tvarką Šakių rajono savivaldybės administracijoje (toliau – Administracija).
2. Nuotolinis darbas – tai valstybės tarnautojo ar darbuotojo, dirbančio pagal darbo sutartį, (toliau – darbuotojas) pareigybės aprašyme jam priskirtų darbo funkcijų ar jų dalies visą arba dalį darbo laiko vykdymas nuotoliniu būdu valstybės tarnautojui ar darbuotojui sulygtoje šalims priimtinoje kitoje negu darbovietė yra vietoje, naudojantis informacinėmis technologijomis.
3. Galimybe dirbti nuotoliniu būdu gali pasinaudoti visi Administracijos darbuotojai, kurių veiklos pobūdis ir specifika leidžia jiems priskirtas funkcijas atlikti šia darbo organizavimo forma. 

II SKYRIUS
DARBO NUOTOLINIU BŪDU SĄLYGOS IR TVARKA

4. . Dirbti nuotoliniu būdu galima ne mažiau kaip penktadalį visos darbo laiko normos.
5. Nuotolinis darbas nesukelia tarnybos (darbo) stažo apskaičiavimo, skyrimo į aukštesnes pareigas, kvalifikacijos tobulinimo ribojimų, neriboja ir nevaržo kitų valstybės tarnautojų ar darbuotojų teisių.
6. Darbuotojas, norintis dirbti nuotoliniu būdu, teikia Administracijos direktoriui su tiesioginiu vadovu suderintą (vizuotą) prašymą leisti dirbti nuotoliniu būdu nurodydamas: konkrečią nuotolinio darbo vietą, pageidautiną darbo grafiką, nurodant savaitės dienas, darbo pradžią ir pabaigą, pietų pertraukos laiką, laikotarpį, kuriam nustatytinas nuotolinis darbas, telefono numerį, į kurį bus peradresuojami tarnybiniai skambučiai, palaikomas ryšys.
7. Administracijos direktorius, gavęs darbuotojo prašymą leisti dirbti nuotoliniu būdu, per 5 darbo dienas nuo prašymo gavimo dienos įvertina prašyme pateiktą informaciją, darbuotojo funkcijų ar darbo pobūdį, Administracijos finansines galimybes, būtinybę užtikrinti operatyvų ir nepertraukiamą Administracijai priskirtų funkcijų vykdymą ir Dokumentų valdymo sistemos priemonėmis „Kontora“ formuoja rezoliuciją, nurodydamas sutikimą arba nesutikimą dėl leidimo dirbti nuotolinį darbą. Dėl nuotolinio darbo patirtos išlaidos darbuotojui nekompensuojamos.
8. Leidimas dirbti nuotoliniu būdu įforminamas Administracijos direktoriaus įsakymu, kurio projektą rengia už personalo valdymą atsakingas Administracijos padalinys. Administracijos direktoriaus įsakyme nurodoma darbo grafikas, kuriuo darbuotojui leidžiama dirbti nuotoliniu būdu, darbo nuotoliniu būdu vieta, darbo nuotoliniu būdu laikas savaitės dienomis, nuotolinio darbo dienos pradžios, pabaigos ir pietų pertraukos laikas, laikotarpis, kuriam nustatytas nuotolinis darbas, taip pat nurodoma, kad darbuotojas už atliktą darbą atsiskaito savo tiesioginiam vadovui.
9. Administracijos direktorius turi teisę neleisti dirbti nuotoliniu būdu, esant vienai ar kelioms  toliau nurodytoms aplinkybėms:
9.1. pageidaujamo darbo nuotoliniu būdu metu darbuotojas privalo dalyvauti posėdžiuose, pasitarimuose, susitikimuose, diskusijose ar kituose renginiuose;
9.2. dėl nuotolinio darbo negali būti užtikrinamas tinkamas struktūrinio, struktūrinio teritorinio padalinio, kuriame dirba darbuotojas, funkcijų vykdymas;
9.3. dirbant nuotoliniu būdu gali nukentėti darbo kokybė;
9.4. darbas nuotoliniu būdu daro neigiamą įtaką darbuotojo darbo kokybei;
9.5. darbuotojas piktnaudžiauja galimybe dirbti nuotoliniu būdu.
10. Darbuotojas, kuriam leidžiama dirbti nuotoliniu būdu, Administracijos direktoriaus įsakyme nurodytame grafike nustatytą darbo dieną bei nustatytu darbo laiku neturi pareigos būti Administracijos patalpose, išskyrus atvejus, kai Administracijos direktorius ar darbuotojo tiesioginis vadovas elektroniniu būdu nurodo, kad darbuotojas tą dieną turi dirbti Administracijos patalpose.
11. Darbuotojui, dirbančiam nuotoliniu būdu, konkrečias užduotis ir jų įgyvendinimo terminus tiesioginis vadovas pateikia per Dokumentų valdymo sistemą „Kontora“ arba elektronine forma, siųsdamas jas į darbuotojo tarnybinio elektroninio pašto dėžutę arba žodžiu fiksuotu ar judriuoju tarnybiniu, ar asmeniniu telefono ryšiu.
12. Darbuotojas, atlikęs jam tiesioginio vadovo pavestas užduotis, nedelsdamas jas išsiunčia tiesioginiam vadovui tarnybiniu elektroniniu paštu arba įkelia į Dokumentų valdymo sistemą „Kontora“.
13. Darbuotojas, dirbantis nuotoliniu būdu:
13.1. turi turėti nuolat veikiančią interneto prieigą, reikiamą kompiuterinę techniką ir programinę įrangą, leidžiančią prisijungti prie Dokumentų valdymo sistemos „Kontora“ ir kitų Administracijoje veikloje naudojamų informacinių sistemų, gauti pavedimus elektronine forma, išsiųsti atliktas užduotis;
13.2. darbo laiku nuolat, bet ne rečiau kaip kas 30 minučių, tikrinti savo tarnybinį elektroninį paštą;
13.3. operatyviai atsakyti į elektroninius pranešimus ir atsiliepti į skambučius (praleidęs skambučius perskambinti ne vėliau kaip per vieną valandą);
13.4. prireikus per su tiesioginiu vadovu suderintą terminą atvykti į Administracijos patalpas arba kitą nurodytą vietą;
13.5. įvykdyti pateiktus pavedimus nustatytais terminais;
13.6. laikytis teisės aktuose nustatytų darbų saugos ir kitų teisės aktų, kurie taikomi dirbant Administracijos patalpose, reikalavimų.
14. Darbuotojas, dirbantis nuotoliniu būdu, privalo vadovautis Europos Parlamento ir Tarybos reglamento (ES) 2016/676 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), LR Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, saugos dokumentų turinio gairių aprašo ir elektroninės informacijos, sudarančios valstybės informacinis išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“ patvirtintų Bendrųjų elektroninės informacijos saugos reikalavimų aprašu, kitais teisės aktais, reglamentuojančiais duomenų apsaugą.
15. Darbuotojas, dirbantis nuotoliniu būdu, užtikrina, kad darbo nuotoliniu būdu vietoje būtų nuolatinė interneto prieiga, kompiuterinė technika ir telefonas. 
16. Nuotolinio darbo laikas darbo laiko apskaitos žiniaraštyje žymimas kaip įprastas Administracijoje dirbtas darbo laikas.
17. Darbuotojui, dirbančiam nuotolinį darbą, taikomos tokios pat socialinės garantijos, kokios taikomos Administracijos patalpose dirbantiems darbuotojams, kaip jas apibrėžia Lietuvos Respublikos nelaimingų atsitikimų darbe ir profesinių ligų socialinio draudimo įstatymas ir jį įgyvendinantys teisės aktai.



III SKYRIUS 
BAIGIAMOSIOS NUOSTATOS

[bookmark: _GoBack]18. Darbuotojas, dirbantis nuotoliniu būdu, įsipareigoja, kad jo darbo nuotoliniu būdu vieta ir naudojamos asmeninės darbo priemonės atitiktų darbuotojų darbo saugos ir sveikatos teisės aktų reikalavimus, kad, jeigu trauma būtų patirta laiku, kuris pagal susitarimą nepriskiriamas darbo laikui arba su darbo funkcijų atlikimu nesusijusiomis aplinkybėmis, įvykis nebūtų laikomas nelaimingu atsitikimu darbe, kad naudojantis informacinių technologijų priemonėmis būtų užtikrintas elektroninės informacijos saugos ir kibernetinio saugumo reikalavimų laikymasis, ir pasirašo pasižadėjimą (priedas). Pasižadėjimas pasirašomas Administracijos direktoriui pasirašius įsakymą ir pateikiamas už personalo valdymą atsakingam Administracijos padaliniui.
                                                    ___________________________

Nuotolinio darbo Šakių rajono savivaldybės administracijoje tvarkos aprašo
priedas

PASIŽADĖJIMAS
__________________
(data)
__________________
(sudarymo vieta)


Aš, 	,
(vardas ir pavardė)
pasižadu, kad dirbdamas(-a) nuotoliniu būdu laikysiuosi Nuotolinio darbo Šakių rajono savivaldybės administracijoje tvarkos aprašo 18 punkte nustatytų reikalavimų.



 (parašas)	____________________________________
				(vardas ir pavardė)







